google/wiki40b huggingface dataset:
South Park (sesong 13)

Dette er en oversikt over alle South Park-episoder i sesong 13:

The Coon

Dette er episode 183 av tv-serien South Park. Denne episoden parodierer filmer som Watchmen og Christopher Nolans Batman-filmer.

Handling

Eric Cartman har, inspirert av de ovennevnte filmene, begynt å kle seg ut som "The Coon", og patruljerer South Park om natta. Han utretter ikke mye og er en plage for politiet. Så kommer en ny superhelt på banen, kalt Mysterion. Cartman prøver nå å finne ut hvem Mysterion er. Det blir avslørt på slutten av episoden, men Mysterion viser bare ansiktet sitt og siden alle barne-ansikt i South Park ser like ut etterlater det mysteriet uløst.

Margaritaville

Dette er episode 184 av tv-serien South Park. Denne episoden tar for seg finanskrisa.

Handling

South Park rammes av finanskrisa, men Randy Marsh oppfordrer alle til å spare penger til finanskrisa går over, alle begynner derfor å kle seg i lakentogaer. Kyle Broflovski skjønner imidlertid hvordan de kan redde økonomien, og samler etter hvert en gruppe tilhørere omtrent som disipler. Det hele utspiller seg veldig likt påskeevangeliet. I mellomtiden prøver Stan Marsh å returnere en Margaritaville margarita-mikser.

Fishsticks

Dette er episode 186 av tv-serien South Park. Denne episoden gjør narr av rapperen Kanye West.
Jimmy kommer på en vits som blir kjent over hele landet, men Cartman, som var på besøk, tar halve æren og gjennom episoden innbiller han seg at det var han som kom på vitsen alene. Når Kanye West blir utsatt for vitsen på et talkshow, skjønner han den ikke, og tar den bokstavelig. Han bruker mye tid på å prøve å forstå vitsen, før han oppdager en ny side ved seg selv.
Vitsen: "Do you like fishsticks?" "Yes." "Do you like to put fishsticks in your mouth?" "Yes." "What are you, a gay fish?"

Pinewood Derby

Dette er episode 187 av tv-serien South Park. I denne episoden deltar Stan i et "Pinewood Derby", et løp for lekebiler. I denne episoden blir det sagt at jorda får besøk av romvesener for første gang, til tross for at romvesener har dukket opp i mange andre episoder, bl.a.: Cartman Gets An Anal Probe, Starvin' Marvin In Space, The Biggest Douche In The Universe og Cancelled.
Randy og Stan har jobbet lenge med Pinewood Derby-bilen sin. Så oppdager Stan at faren har brukt en ureglementert del i bilen. Når bilen blir brukt i derbyet, oppnår den warp-speed. Dette fører til at en rom-raner tar jorda som gissel.

Fatbeard

Episode 188 av den amerikanske serien South Park. Denne episoden tok opp piratene i Somalia.

Handling

Cartman har alltid drømt om å bli en pirat og ser nå sjansen til å leve det frie sjørøver-livet i Somalia. Når han legger fram idèen for de andre guttene, blir han oppmuntret til å dra av Kyle Broflovski, som har et håp om at Cartman kommer til å få seg selv drept. Cartman får etterhvert med seg Butters, Ike Broflovski, Clyde og Kevin. Sammen reiser de til Somalia utkledd som sjørøvere. De blir først tatt som gisler av piratene, men når en fransk båt kjøper dem fri, tar de over båten deres og drar tilbake til piratene igjen.
Solveig Leithaug

Utmerkelser

I 1985 ble Leithaug tildelt prisen Årets artist av musikkmagasinet «Treff». I 1986 mottok hun Gospel Music Associations (GMA) Dove Award som International Artist of the Year i Nashville i Tennessee. I 2007 ble hun overrakt gullplate for hennes deltagelse i barneproduksjonen Min båt er så liten, utigtt på Lynor AS. I 2008 fikk Leithaug Silver Telly Award og Angel Award, for musikkvideoen All the Way to Heaven, fra utgivelsen Worship You (2006).

Diskografi

18 utgivelser. Den første var LP-plata Askepott som kom ut i 1985.

Gaither Homecoming

▪ How Great Thou Art (DVD/CD) fra Grand Ole’ Opry Nashville, TN med Leaning on the Everlasting Arms (2007) 
▪ Women of Homecoming, Volume 1 (DVD/CD) med Everything Has Its Season (2013)
▪ Fast skribent for Gaither’s Homecoming Magazine siden 2010. 
▪ Bidragsyter til “Gaither Homecoming Bible” (Thomas Nelson Publishing, 2012), “A Homecoming Christmas” (2011) og Gloria Gaither’s “Homecoming Cookbook” (2010). 
▪ Gaither Music distribuerer Solveigs CD Finding Home gjennom deres kataloger våren, 2014.
Bulacan

Navnet Bulacan

Ordet for bomull på tagalog er bulac. Det er mye bomullsdyrking i denne provinsen.

Politisk inndeling

Bulacan er delt i tre «cities» (bykommuner) og 21 «municipalities» (landkommuner).
Charles E. Bohlen

Bakgrunn

Charles E. Bohlen var sønn av Celestine Eustis Bohlen, datter av senator James B. Eustis, og Charles Bohlen, en gentleman of leisure. Han var det andre av parets tre barn. Familien reiste meget, og det var disse utenlandsreisene i Europa som styrte guttens interesser i den retning han skulle ta karrieremessig
Bohlen var slektning av borgerkrigsgeneralen Henry Bohlen, født 1810, den første utenlandsfødte (tyske) unionsgeneral under borgerkrigen og bestefar til Gustav Krupp von Bohlen und Halbach (som brukte navnet Krupp etter å ha giftet seg med Bertha Krupp, arvingen til den tyske våpenfamilien Krupp). Således var Charles E. Bohlen i slekt med Alfried Krupp von Bohlen und Halbach, Tysklands fremste våpenprodusent under annen verdenskrig.
Bohlen var på morssiden sønnesønn av den amerikanske senator James Biddle Eustis, ambassadør i Frankrike under president Grover Cleveland.

Karriere

Bohlen tok eksamen ved Harvard University i 1927 og begynte i 1929 hos Foreign Service (utenrikspresentasjonen). Hans første plassering var i Praha, og han arbeidet senere i blant annet Paris, Moskva og Tokyo. Ved Teherankonferansen arbeidet han som tolk for president Franklin D. Roosevelt, og ved Jaltakonferansen som både tolk og rådgiver samt som tolk under Potsdamkonferansen. 
Han regnes som en av de viktigste arkitektene til amerikansk utenrikspolitikk etter krigen og hjalp blant annet til med å utforme Marshallplanen sammen med George F. Kennan. Bohlen var rådgiver til flere utenriksministre, blant andre James F. Byrnes, George C. Marshall og Dean Acheson. 
I perioden 1953 til 1957 tjenestegjorde han som ambassadør i Moskva, men på grunn av meningsforskjeller med utenriksminister John Foster Dulles ble han tvunget til å slutte i sin post i Sovjetunionen. Derfra ble han flyttet til Manila hvor han fungerte som ambassadør i perioden 1957 til 1959. Etter et opphold på noen år ble han igjen ambassadør for siste gang i Paris i perioden 1962 til 1968.

Tilleggsprotokollen

I sine memoarer kalt Witness to History fra 1973 avslører han at han den 24. august 1939 traff den tyske diplomaten Hans von Herwarth, og at han fikk hele den hemmelige tilleggsprotokollen i Molotov–Ribbentrop-pakten. Denne hadde blitt signert av de russiske og tyske utenriksministerne kun dagen i forveien. Den hemmelige protokollen inneholdt en avtale mellom Adolf Hitler og Josef Stalin om å dele opp Øst-Europa i interessesfærer. Roosevelt ble varslet omgående, men ga ikke denne informasjonen videre til noen av de berørte regjeringene i Europa. Én uke senere ble planen realisert da Tyskland invaderte Polen, noe som ble starten på andre verdenskrig.
Sinopyrophorinae

Utseende

En middelsstor (9,5 - 14,5 millimeter), lang og slank, brunlig smeller. Det er nokså stor forskjell mellom kjønnene, hannen har lange, hårkledte antenner, store fasettøyne, smalere og mer firkantet pronotum, hunnen har nokså korte antenner uten påfallende hår, små fasettøyne, bredere og mer rundet pronotum. Oversiden er fint hårete. Pronotum er lengre enn bredt, med to par groper. Dekkvingene er smale, med et bredt, skittenhvitt tverrbånd nær spissen.

Levevis

Arten sender ut lys og er dermed den eneste kjente, selvlysende smellerarten i Asia, mens det finnes mange slike arter i Amerika. De voksne billene er aktive i mai-juni (regntid).  Den lever i løvskog og sender ut et gulgrønt lys fra et organ på bakkroppen om natten.

Utbredelse

Arten er beskrevet fra det vestlige Yunnan, omtrent 1650-1750 meter over havet.
Tomas Ledin (album)

Tomas Ledin er et musikkalbum med Tomas Ledin, utgitt i 1977.
Mariakirken i København

Inventar

Kirken har krysshvelvet tak og omløpende pulpitur på tre sider. Korpartiet adskiller seg fra skipet ved en korskranke av sten. På alterbordet står et utskåret krusfiks og over selve alterpartiet, er en baldakin som i toppgavlen har et freskomaleri fra 1909 av Johannes Kragh. Ved 25-årsjubiléet i 1934, ble koret utsmykket med tre veggmaleriet av Stefan Viggo Pedersen. Samme kunstner tegnet i 1958 de to glassmosaikkene på hver side av alteret. Kirkens orgel er et Starup orgel fra 1909 med 18 stemmer.
Mariakirken er hjemsted for Mariatjenesten, som tilbyr hjelp og til støtte til narkomane, prostituerte, hjemløse og andre som har bruk for hjelp.
Refstad skole

Historie

Løren skole fra 1891 bestod av seks klasserom fordelt på to etasjer, med egen lærerbolig i 2. etasje. Til skolen lå det også en låve og to doble utedoer.
Skolekretsen var stor og både Hasle, Sinsen, Årvoll, Tonsenhagen, Linderud og deler av Veitvet tilhørte Løren skoles inntaksområde. Dette gjorde at elevgrunnlaget vokste fort. Lenge var Løren skole Norges største landsfolkeskole med 1401 elever i 1937 på det meste. Innen 1932 var skolen derfor utbygget fire ganger, i 1910, 1918, 1923 og sist i 1932. Skolen hadde da 1400 elever og var Norges største landsskole.
Skolen måtte fraflyttes i forbindelse med bygging av Lørentunnelen fra Økern til Sinsen, siden sprenging og borring av tunnelløpet skjedde i fjellet under skolen. I februar 2005 startet byggingen av nye Løren skole, på travtomta på Refstad rett nedenfor Bjerke Travbane. I august samme året sto den klar, og ble tatt i bruk fra skolestart 2005. I 2013 ble det klart at endringer i bydelens folketall gir behov for flere skoler i området. Gamle Løren skole ble besluttet rehabilitert. Skolen er tenkt å stå klar til skolestart 2014. bydelen besluttet samtidig at gamle Løren skole skulle få tilbake sitt navn, Løren skole. Nye Løren skole ble samtidig besluttet omdøpt til Refstad skole. Det nye navnet stemmer bedre med plasseringen.
Sommeren 2018 ble det kjent at det 13 år gamle skolebygget hadde setningsskader og måtte stenge umiddelbart, en uke før sommerferien. Det ble bestemt å flytte skolen til Bredtvet skoleanlegg fra skolestart 2018.
Konsulentselskapene Sweco og Multiconsult ble engasjert av Undervisningsbygg for å undersøke bygge og utarbeide en tilstandsrapport. Det er ikke kjent om det var de opprinnelige  prosjekterende eller utførende entreprenører som var ansvarlig for de alvorlige setningsskadene.
Sleepyard

Sleepyard er et psykedelisk popband fra Hafrsfjord. Oliver Kersbergen dannet bandet i 1994.
Bandet slapp minialbumet Intersounds på sitt eget label Orange musikk i 1999.  Denne ble senere hyllet som en av de aller første Post rock album fra Norge av Dagsavisen.
Sleepyard ga ut første fullengder The runner på Trust Me Records (2003) og bidro med musikk til filmen Monstertorsdag. 
Neste album Easy Tensions  hørte man nå i bandet en roligere og rikere lyd. Plata var også spekket med drømmende vokal harmonier . 
På deres siste album Future lines  samarbeidet  bandet med avant garde pianisten Mike Garson (kjent fra David Bowie`s band) og Sonic Boom fra Spacemen 3.  Denne platen bekreftet at Sleepyard nå hadde gått helt nye retninger med musikken. 
I 2010 bandet samarbeidet med Jim Shepherd av The Jasmine minks og ga ut en 7" Down Tangerine Road på hans Oatcake Records. '
Bandet har nå spilt inn en versjon av The Seeds låta Chocolate river med Nik Turner fra Hawkwind på Saksofon til en kommende Sky Sunlight Saxon tributealbum. 
Sleepyard samarbeidet med Dawn Smithson (Jessamine og Sunn O)))), Judy Dyble fra Fairport Convention og Geoff Leigh (Henry Cow) på plata Black Sails fra 2014. Dette albumet inneholdt også cover versjon av Chocolate River.
Ordre 66

Ordre 66 er en fiktiv militær kommando gitt på slutten av Klonekrigen i Star Wars-universet. Ordren er en elementær del av handlingen som utspiller seg i den tredje filmen i sagaen, Sithene tar hevn. 
I forkant av at ordren ble gitt fungerte det militære i den Galaktiske Republikken slik at de fleste gjenværende jedier var organisert sammen med hver sine gruppe av klonekrigere. Ordre 66 var en ordre jediene ikke kjente til, og gikk på at soldatene i klonehærene skulle øyeblikkelig angripe og ta livet av jedien som var en del av gruppen. Denne ordrene gikk samtidig over hele galaksen, og førte til at nesten hvert eneste medlem av Jedi-ordenen ble drept i løpet av få minutter. Blant de falne var Ki-Adi-Mundi, Aayla Secura, Barriss Offee, Luminara Unduli, Plo Koon og Stass Allie. 
En kan si at Ordre 66 markerer det siste steget i planen til Darth Sidious om å ta kontrollen over Republikken. 
Noen svært få jedier overlevde massakren. Blant disse var Obi-Wan Kenobi, Yoda, Quinlan Vos, Bultar Swan, A'Sharad Hett, An'ya Kuro, Shaak Ti og Tsui Choi. Anakin Skywalker overlevde også, men hadde på dette tidspunktet gått over til den mørke siden og gjort seg selv til en lærling av Darth Sidious.
Røyrvik Bygdatun

Røyrvik Bygdatun er et bygdemuseum i Røyrvik kommune, ved 
Røyrvik kirke. Det ble etablert i 1985 under ledelse av
museumsbestyrer Nina Rørvik.
Museet består av et tun med verneverdige gårdsbygninger, deriblant hovedlåna «Nyvikstugu». I nærheten er også en sørsamisk avdeling med gamme og bur. Utstillingsrom kan man finne i hovedlåna, der spesielt mange jerngjenstander er utstilt.  Bygdas gruvehistorie er vist i Gjersvika, der museet har en tømmervilla fra 1913 i dragestil, opprinnelig bygd som direktørvilla for Grong Gruber. Bygdespelet i Røyrvik fremføres på tunet.
Catullus

Biografi

Man vet lite sikkert om Catullus' liv. De fleste antikke kilder, som Suetonius og dikteren Ovid er samstemmige om at han ble født i eller i nærheten av Verona. Han var medlem av en førende ridderfamilie fra Verona, men levde i Roma det meste av livet. I 61. f.Kr. forelsket han seg i kvinnen som figurerer i diktningen hans som «Lesbia» (det vil i «kvinnen fra Lesbos» en øy i Egeerhavet som var hjemstedet til Sapfo). I 57. f.Kr. fulgte han sin venn Memmius til Bithynia, hvor Memmius hadde fått stillingen som propraetor. Catullus' eneste politiske stilling var ett år som stabssjef for guvernøren i Bithynia. 
Det er usikkert når Catullus døde. Enkelte antikke kilder forteller at han døde av utmattelse 30 år gammel. Tradisjonelt sies han å ha levd fra 84 f.Kr. til 54 f.Kr., siden man ikke kjenner noe dikt fra etter 54 f.Kr.
Metallisitet

Metallisitet brukes innen astronomi og astrofysikk, for å beskrive den andel materie (for eksempel en stjerne) som består av andre grunnstoffer enn hydrogen og helium. Metaller brukes som et samlebegrep for alle atomer med atomnummer større enn 2. I denne sammenheng bidrar f.eks karbon til metallisiteten selv om det ikke er et metall i vanlig definisjon.
Metallisiteten av et objekt kan gi en pekepinn om dets alder. Hydrogen og helium utgjorde henholdsvis 76 % og 24 % av all vanlig materie etter Big Bang, med kun spor av tyngre grunnstoffer som litium og beryllium. Alle tyngre grunnstoffer er senere produsert ved nukleosyntese i stjerner og supernovaer. Derfor vil høy metallisitet tilsi at objektet er dannet relativt senere enn et objekt med lav metallisitet. Høy er et relativt begrep – metallisiteten i unge stjerner er sjelden over 2 (%). Solen er en tredjegenerasjonsstjerne (populasjon I) og har en metallisitet på 1,6. De eldste førstegenerasjonsstjernene (populasjon III) har en metallisitet nær 0.
Et annet mål som brukes ved spektroskopi måler forholdet mellom jern og hydrogen i spekteret som (Fe/H) for stjernen eller stjernetåken. Forholdet uttrykkes i forholdet til verdien for solen som normal og oppgis logaritmisk. En (Fe/H)-metallisitet på 0 er derfor det samme som for solen mens (Fe/H)-metallisitet på -1 er en tiendedel av solens.
Norsk Genressurssenter

Norsk Genressurssenter ble etablert i 2006 som et rådgivende og utøvende organ for Landbruks- og matdepartementet. Formålet med senteret er å fremme bevaring og bruk av norske genressurser innen husdyr, planter og skogtrær, for blant annet å sikre artsmangfoldet. Norsk Genressurssenter er en avdeling ved Norsk institutt for bioøkonomi. Senteret har ansvar for å bevare genetisk materiale fra norske kulturplanter.

Bevaring av frø

Planter som kan bevares som frø tas hånd om i den fellesnordiske genbanken NordGen og Svalbard globale frøhvelv.

Plantearven-prisen

Norsk Genressurssenter deler ut den årlige Plantearven-prisen for å «stimulere til opplysning, engasjement og tiltak for å bevare og bruke våre genressurser».
Forland

Forland er ei bygd i Sund kommune på Sotra. Stedet navngis også som bl.a. Fureland og Førreland i historiske skrifter og kart.
Arkeologiske utgravinger langs Austefjorden viser at det har vært bosettinger i området siden steinalderen. I middelalderen var områdene på Sotras sydspiss under eie av Lysekloster, og de fastboende på Forland drev jorda som leilendinger. Først på 1870-tallet ble bøndene på Forland eiere av egen jord. Klimaet var hardt og lendet krevende, og fiske etter sild og laks var derfor et viktig supplement til jordbruket. På midten av 1900-tallet stanset dyrkingen av korn på Forland.
I 1563 ble Forland delt opp i to bruk, frem til dette hadde det kun bodd en familie på gården. Utover 1600-tallet økte antall fastboende og like før 1900 passerte innbyggertallet 100 personer. Siden 1970-tallet har det vært utstrakt bygging av eneboliger og i 2011 var innbyggertallet kommet opp i 501 personer.
Til gårdsnummeret hører også stedene Forlandsvåg, Håkonsund og fergekaien Austefjorden. Sund ungdomsskule og Stranda skule ligger på Forland, i tillegg til barnehage og dagligvareforretning.
Synkronsvømming under Panamerikanske leker 1975

Synkronsvømming under Panamerikanske leker 1975 ble arrangert i Mexico by i Mexico fra 12 til 26. oktober 1975. Det var fjerde gangen som synkronsvømming var med i de Panamerikanske leker. Det var tre øvelser, alle kun for damer, solo, duett og lagkonkurranse. USA ble beste nasjon, de vant alle tre gullmedaljene.
Niphotragulus

Utseende

Små, slanke, blanke, mørkbrune trebukker. Oversiden er ganske kraftig punktert. Antennene er omtrent så lange som kroppen. Pronotum er tønneformet, litt lengre enn bredt. Dekkvingene er litt rundede, med markerte punktrader. Beina er slanke.

Levevis

Disse billene har larver som lever i død ved.

Utbredelse

Slekten er utbredt i Sentral- og Vest-Afrika.
Termofile organismer

Termofile organismer er en (mikro)organisme som trives best ved svært høye temperaturer, over 45 °C. De fleste har en optimal veksttemperatur mellom 50 og 65 °C, men er i stand til å vokse ved 40–80 grader. Ekstreme termofiler blir kalt hypertermofiler og kan takle temperaturer opp i godt over 100 °C. Rekorden for vekst i en organisme ble satt i 2003, da ei forskergruppe fikk en arkebakterie til å vokse ved hele 121 grader!
Termofiler er som regel mikroskopiske arkar eller bakterier, og finnes gjerne i varme kilder og nær geotermiske dyphavskilder.
Termofoliene blir delt inn i obligat og fakultativt termofile organismer. Obligate termofiler må ha høye temperaturer for å overleve, mens fakultative termofiler tåler nedkjøing.
J.Lindeberg

J.Lindeberg er et svensk klesmerke som er spesielt populært blant unge menn siden etableringen i 1995. Bedriften ble startet av Johan Lindeberg som tidligere var designer for blant annet Diesel. Merket forsynte blant annet den svenske golfspilleren Jesper Parnevik med klær.
Merkets logo består av en J og en L.
Folkteatern i Göteborg

Folkteatern i Göteborg er et teater som ligger på Olof Palmes plats i Folkets hus ved Järntorget i Göteborg, Sverige. Teaterets Stora scene har omkring 400 plasser, og anvendes for nyskrevet svensk dramatikk, samt i en viss grad for musikkteater og gjestespill.Lilla scenen anvendes for produksjoner av mindre format, og har omkring 60 plasser. Barnescenen kalles En trappa ner og anvendes blant annet til dramatisering av barnebøker.
Det første teateret i Göteborg hadde navnet Folkteatern, populært kalt Folkan, og ble åpnet i 1897 i Lorensbergs varietélokale. Mellom 1903 og 1922 satte man opp de populære Göteborgsrevyene der under ledelse av Axel Engdahl. Olof Sandborg var teatersjef mellom 1923 og 1931, og deretter ble teateret anvendt til gjestespill. Denne teaterbygningen brant ned i 1942.
Det nåværende teaterlokalet ble innviet i 1952.
Frederik Wilhelm Stabell

Liv og virke

Han ble overjeger ved søndenfjeldske gevorbne infanteriregiment 1777, var 1780–1783 elev ved den matematiske skolen i Christiania og ble ved avgangen fra skolen tilkjent medalje for «Dyd og Flittighed». Han tok nå avskjed fra krigstjenesten, men gikk inn i tjeneste igjen som underoffiser ved slesvigske infanteriregiment. 1785 ble han overført til det nyopprettede holstenske jegerkorps, ble 1786 fenrik ved kongsvingerske lette infanterikompani, som 1788 ble opptatt i det da opprettede norske jegerkorps. Han fulgte dette under felttoget samme år, avanserte kort etter til premierløytnant, ble 1796 stabskaptein, 1801 kompanisjef, 1807 major, og fikk under krigen 1808 Ridderkorset av Dannebrogordenen for å ha utmerket seg ved Trangen (25. april) og Jaren (18. mai). Stabell tjenestegjorde her ved oberst Staffeldts brigade, hvor han var stabssjef. Samme år ble han kommandant for norske lette infanteribataljon, mens han stadig beholdt sitt jegerkompani. 1809–1810 var han midlertidig kommandant ved Kongsvinger festning og deretter ansatt ved det nyopprettede akershusiske skarpskytterregiment, hvor han 1811 ble oberstløytnant. Hans midlertidige bopel i 1814 antas å være eiendommen Svendborg på Kongsvinger (fredet av Riksantikvaren).
1814 ble han valgt som deputert til Riksforsamlingen både fra regimentet og fra Smaalenenes amt. Her tilhørte han Grev Wedels parti og ble innvalgt i Konstitusjonskomiteen, men spilte ellers ingen fremtredende rolle. Under krigen med Sverige samme år førte Stabell kommandoen over 3000 mann mellom Enningedalen og Krokfoss. Han mottok støtet av svenskenes overmakt og dekket retretten for Staffeldts og Hegermanns brigader. Personlig ledet han baktroppsfektningene 5. august ved Kjølen og 6. august ved Rakkestadelva. 11. august måtte Stabell med sine til dels sterkt medtatte tropper, til sammen 4000 mann, utholde et overlegent angrep ved Trøgstad kirke, før han i god orden trakk seg tilbake over Glomma ved Fetsund.
Etter krigen ble Stabell adjutant hos kronprins Karl Johan og 1815 utnevnt til tjenestegjørende generaladjutant for hæren og sjef for generalstaben, 1818 til oberst og sjef for den nyopprettede 2. akershusiske infanteribrigade. Samme år ble han generalmajor, 1821 generalløytnant og 1833 general. Fra 1825 var han førsteadjutant hos kong Karl Johan og sjef for hans norske stab. 1829 ble han øverstkommanderende general i kongens fravær.
Hans mor var Lucie Marie Brüneck (1739) fra slekten Hagrup, gift med faren Lars Bastian Stabell (1726–1793) fra Kongsberg av slekten Stabel. Selv ble Fredrik gift med Helene Voigt (1772–1850) 17. januar 1792. Han er gravlagt på Krist kirkegård i Oslo.

Utmerkelser

Stabell var ifølge DigitaltArkiv innehaver av Serafimerordenen, Dannebrogordenen, Vasaordenen og Nordstjerneordenen. Anker opplyser at  han også ble tildelt Sverdordenen,